Az olimpiai játékokon 2004-ben szerepelt először. Athénban három versenyszámban indult. 200 méteren és a négyszer százas váltóval hatodik lett, míg egyéniben nem jutott el a döntőig százon. Négy évvel később, Pekingben elődöntőig jutott száz méteren, a váltóval pedig ezüstérmet nyert. Gevaert Olivia Borlée, Hanna Mariën és Élodie Ouédraogo társaként, 42,54-es új belga rekorddal lett második az oroszok váltója mögött, mindössze 0,23 másodperces hátrányban. A versenyen győztes orosz váltót azonban doppingvétség miatt utólag kizárták, így Gevaert aranyérmes lett.